In nomine sancte et individue Trinitatis. Que bene gesta creduntur, sepe a pravis hominibus pervertuntur. Eapropter ego Guillelmus, Dei gracia episcopus Autissiodori, notificandum propono universis, presentibus et posteris, quod Lethericus Bailledart, et Milo, frater ejus, et Seguinus, qui cognominatur Chavoth, quasdam possessiunculas pro quibus inter eos et canonicos Sancti-Mariani orta contentio fuerat, predictis canonicis in perpetuum possidendas, me presente et audiente, laudantes concesserunt. Laudavit hoc uxor Seguini, audientibus Bernardo, archipresbitero Autissiodori et Herberto, nepote thesaurarii, quos ad eam pro capienda laude transmisi. Laudaverunt etiam et hoc mater predicti Letherici et uxor ejus et liberi; presentibus istis, videlicet, Magistro, presbitero, Autissiodorensi archidiacono, et Roberto de Digione, loco mei ibidem constitutis. Verum, ne de ipsis possessiunculis ambiguitas iterum controversiam faciat suboriri, scripto eas volui denotari: est igitur tertia pars illius prati quod interjacet viam publicam ducentem ad Agliniacum et molendinum ipsorum canonicorum, super Belche fluvium situm. Item curia molendini et fossatum quo curia clauditur. Item tertia pars illius excambii quod predicti canonici exceperunt a leprosis pro excambio nemoris. Item XXII denarii censuales quos donnus Agano, presbiter, antequam moreretur, ipsis canonicis dimisit. Item emptiones tam domorum quam vinearum quas canonici in vicinia Sancti-Martini emerant, Lethericus, pro quanta parte de casamento suo erant, laudare nolebat. Denique idem Lethericus calumpniabatur quod canonici molendina sua de Brecholt de priori situ moverant, et inferius restituerant. Ista habebantur in querela. Ut igitur hec omnia canonicis in perpetuum permaneant absque calumpnia, salvo tamen jure censuum et consuetudinum nummorum, et annone predicti Letherici, feci ordinem rei geste, ut vidi et audivi, litteris annotari, sigillique mei impressione consignari. Actum Autissiodoro, in domo mea, anno Incarnationis dominice Mº Cº LXº VIIIº; episcopatus mei secundo; audientibus istis qui mecum sunt testes: Bernardo, archipresbitero; Rainaudo, cognomine Richardo; Herberto, nepote thesaurarii.